། ད་ནི་སངས་རྒྱས་སོགས་ནས་གཞག་པར་བགྱི། ཞེས་གསོལ་བ་བཏབ་ནས་སྔོན་ཆད་དོན་དམ་བྱང་ཆུབ་སེམས་ཀྱི་དཀྱིལ་འཁོར་མ་མཐོང་བའི་མཚོན་བྱེད་དུ་ཨོཾ་ཨཱཿཧཱུྃ་ཞེས་གསུང་ཞིང་མིག་རས་རྣམས་འཆིང་བར་ཞུ། དེ་ནས་ངོ་སྤྲོད་རྒྱས་པ་ནི་དཀྱུས་ལྟར་བརྗོད་པ་ཡིན་མོད། འདིར་དེ་ལས་ཅུང་ཟད་བསྡུས་ཏེ་བརྗོད་ན་འདིར་དབང་བཞི་པ་ཚིག་ཙམ་གྱི་སྒོ་ནས་ངོ་སྤྲད་པར་བྱ་སྟེ། དེའང་རྒྱུད་ཀྱི་རྒྱལ་པོ་འདི་ཉིད་ཀྱི་བརྟག་པ་གཉིས་པའི་རབ་བྱེད་དང་པོར། དབང་ཆོག་འདིས་སྦྱིན་པར་བྱ་སྟེ། སློབ་མའི་ལྷག་པར་མོས་པ་དང་ཟབ་པ་དང་རྒྱ་ཆེ་བའི་རིགས་པས། ལྷག་པར་མོས་པའི་ཡིད་ཀྱིས་ཤེས་པར་བྱས་ནས། ཚིག་དབང་རིན་པོ་ཆེ་སྦྱིན་པར་བྱ་སྟེ། གང་ཐོབ་དབང་རབ་མཆོག་ནི་རིགས་ཀྱི་བདག་པོས་བཟུང་བ་རྙེད་པར་དཀའ་ཞིང་མཚུངས་པ་མེད་པས་བསྡམས། །ལོངས་སྤྱོད་རྫོགས་པའི་ཞིང་གི་དཔལ་དག་བླང་བར་བྱས་པས་བྱང་ཆུབ་སེམས་དཔའ་ཆེན་པོའི་དབང་བསྐུར་པ། །བཀའ་ཡིས་གནང་བ་རྙེད་ནས་འཇིག་རྟེན་གསུམ་གྱི་དགྲ་བོ་ལས་རྒྱལ་རྩོམ་པའི་གོ་ཆ་བགོས་པའི་བློས། །བྱང་ཆུབ་དག་ལ་འགོད་པའི་སེམས་རྒྱས་འདིར་ནི་དེ་ཉིད་རྣལ་འབྱོར་པ་ཡིས་དྲི་མ་མེད་པར་སྤྱོད། །ཅེས་གསུངས་པའི་དོན་ཅུང་ཟད་བཤད་པ་ལ་གསུམ་གྱིས་དང་པོ་དབང་བཞི་པ་བསྟན་པའི་ཡུལ་ནི། སློབ་མ་བླ་མ་དང་ཤེས་རབ་ཡེ་ཤེས་ཀྱི་ཉམས་མྱོང་ལ་ལྷག་པར་མོས་པ་དང་། ཟབ་མོ་སྟོང་པ་ཉིད་དང་། ཐབས་རྒྱ་ཆེ་བའི་རིགས་པས་རིམ་པ་གཉིས་ལ་ལྷག་པར་མོས་པའི་སློབ་མ་ལ་སྦྱིན་པར་བྱའི་གཞན་ལ་ནི་མ་ཡིན་ཏེ། བླ་མ་ལ་མོས་པ་མེད་ན་བླ་མའི་ཚིག་ལ་ངེས་པ་མི་སྐྱེ། དབང་གི་ཉམས་མྱོང་ལ་མོས་པ་མེད་ན་ཕ་རོལ་ཏུ་ཕྱིན་པའི་ཐོས་བསམ་བྱས་པ་དང་ཁྱད་པར་མེད་པར་འགྱུར། སྤྲོས་བྲལ་ལ་མོས་པ་མེད་ན་འདོད་ཆགས་དང་ཁྱད་པར་མེད་དེ་མྱ་ངན་ལས་འདས་པའི་སེམས་མི་སྐྱེ། ཐབས་བསམ་གྱིས་མི་ཁྱབ་པ་ལ་མོས་པ་མེད་ན་གཞན་འཛིན་པའི་མཐུ་མེད་པས་ཉན་ཐོས་རང་རྒྱལ་དང་ཁྱད་པར་མེད་པར་འགྱུར་བས་ན་དེ་དག་ལ་མི་སྦྱིན་ནོ། །དེས་ན་མཚན་ཉིད་དེ་དག་དང་ལྡན་པའི་བུམ་པ་ལ་སོགས་པའི་དབང་སྔ་མ་རྣམས་ཐོབ་པའི་སློབ་མ་ལ་དབང་བཞི་པ་སྦྱིན་པར་གསུངས་ལ། དེའང་ཚིག་ཉིད་ཀྱི་དབང་རིན་པོ་ཆེ་སྦྱིན་པར་བྱ་སྟེ། ཟབ་ཅིང་རྒྱ་ཆེ་ལ་མོས་ན། །ཚིག་གི་རིན་ཆེན་བསྐུར་བ་བྱ། །ཞེས་པ་ལྟར་རོ། །གཉིས་པ་དེ་ལ་བསྟན་བྱའི་དབང་བཞི་པ་སྐྱེ་བའི་རྒྱུ་ནི། ཨ་བྷ་ཡས། དེའི་རྗེས་ལ་ཚིག་ཁོ་ནས་དབང་བཞི་པ་སྦྱིན་པར་བྱའོ། །ཤེས་རབ་ཡེ་ཤེས་དེ་ཉིད་མྱུ་གུར་གྱུར་པའི་བྱང་ཆུབ་ཀྱི་སེམས་ཞེས་པ་ལྟར་ཤེས་རབ་ཡེ་ཤེས་ཀྱི་དབང་རབ་མཆོག་རིགས་ཀྱི་བདག་པོའི་ཁ་དང་རྩ་མཛེས་པའི་སྤྱི་བོར་རླུང་འདྲེན་པའི་སྒོ་ནས་ཐིག་ལེ་བཟུང་བས་གསུམ་པའི་ཉམས་མྱོང་མན་ངག་མེད་པ་རྣམས་ཀྱིས་རྙེད་པར་དཀའ་ཞིང་། དབབ་པ་དང་། བཟློག་པ་དང་། དགྲམ་པ་ལ་སོགས་པ་མཚུངས་པ་མེད་པའི་མན་ངག་གི་སྒོ་ནས་བདེ་བའི་རྟེན་ཁམས་བྱང་ཆུབ་ཀྱི་སེམས་ཉིད་ཕ་རོལ་ཏུ་འཕོས་པ་མེད་པར་རང་གི་ལུས་ལ་བསྡམས་པ་ལས་སྐྱེས་པའི་ཡེ་ཤེས་ནི་དངོས་ཀྱི་རྒྱུ་ཡིན། བུམ་པ་ལ་སོགས་པ་དབང་གཞན་ནི་བརྒྱུད་པའི་རྒྱུ་ཡིན་ལ་དེའི་རྒྱུ་གསང་དབང་དེའི་རྒྱུ་ནི་བུམ་པའི་དབང་ཡིན་ཏེ། དཔལ་ལྡན་ངག་གི་དབང་ཕྱུག་གྲགས་པས། བཞི་པ་ངོ་སྤྲོད་པའི་དང་པོ་རིས་སུ་བྲི་བ་ནི། བུམ་པ་སེར་པོ་དང་། རྡོ་རྗེ་དམར་པོ་དང་། ཆོས་འབྱུང་དཀར་པོ་དང་། པདྨའི་སྡོང་བུ་བདུན་ལ་སོགས་པ་རྣམས་བུམ་དབང་སོགས་རིམ་པར་མཚོན་བྱེད་དུ་བྲི་བར་གསུངས་པའི་དོན་ཡང་རྒྱུ་སྔ་མ་ལ་བརྟེན་ནས་འབྲས་བུ་ཕྱི་མ་འདི་དག་སྐྱེ། ཞེས་བྱ་བའི་དོན་ཡིན་ནོ། །དབང་བཞི་པ་དངོས་ནི། དེ་ལྟར་རྒྱུ་དབང་གསུམ་པའི་ཉམས་མྱོང་ལ་བརྟེན་ནས་འབྲས་བུ་གང་སྐྱེ་ཞེ་ན། ལོངས་སྤྱོད་རྫོགས་པའི་སྐུ། དེའི་ཞིང་གི་དཔལ་ནི་དེ་སྐྱེད་བྱེད་ཆོས་སྐུ་སྟེ་ཡན་ལག་བདུན་ལྡན་གྱི་འབྲས་བུ་ཐོབ་སྟེ། དེ་གང་ཞེ་ན། དཔལ་ལྡན་ངག་གི་དབང་ཕྱུག་གྲགས་པས། ལོངས་སྤྱོད་རྫོགས་དང་ཁ་སྦྱོར་བདེ་ཆེན་རང་བཞིན་མེད། །སྙིང་རྗེས་ཡོངས་གང་རྒྱུན་མི་ཆད་དང་འགོག་པ་མེད། །ཡན་ལག་བདུན་པོ་ཉིད་དང་ལྡན་པའི་བསྒྲུབ་བྱ་འདི། །བདག་འདོད་ཚད་མས་ཡོངས་བསྒོམ་བློ་ཅན་རྣམས་ཀྱང་བསྔགས། །ཞེས་ཏེ། དེ་ལ་ལོངས་སྤྱོད་རྫོགས་པ་ནི་མཚན་དཔེས་སྤྲས་པའི་སྐུ་སྟེ། འདི་སྨོས་པས་ཆོས་སྐུ་དང་སྤྲུལ་སྐུ་ཡང་ཤུགས་ཀྱིས་བསྟན་ཏེ་སྐུ་གསུམ་ཐ་མི་དད་པའི་ཕྱིར་རོ། །ཁ་སྦྱར་ནི་རང་གི་ལྷ་མོ་དང་སྦྱར་བ་སྟེ་ཁ་སྦྱར་སྤངས་པའི་ལོངས་སྐུ་ཙམ་ཞིག་ནི་ཕར་ཕྱིན་ཐེག་པར་ཡང་བཤད་ལ། དེ་ལས་ཁྱད་པར་དུ་བྱ་བའི་ཕྱིར་དང་། སྐྱེ་བོ་འདོད་ཆགས་ཅན་རྣམས་རྗེས་སུ་གཟུང་བའི་ཕྱིར་རྒྱལ་བས་ཁ་སྦྱོར་བསྟན་ཏོ། །བདེ་ཆེན་ནི་སྒྱུ་མ་མཁན་གྱི་སྐྱེས་བུས་སྤྲུལ་པའི་སྐྱེས་པ་དང་བུད་མེད་ཁ་སྦྱར་བ་ལྟར་མ་ཡིན་པར། ལུས་ཀྱི་བདེ་བ་ཉམས་སུ་མྱོང་བས་ལུས་བདེ་བ་དང་། སེམས་ལས་བྱུང་བའི་བདེ་བ་ཉམས་སུ་མྱོང་བ་ནི་ཡིད་བདེ་བ་ཡིན་ལ། ཆེན་པོ་ནི་རྒྱ་ཆེ་བ་དང་། ཟག་པ་མེད་པ་དང་། གྱ་ནོམ་པ་དང་། འཁོར་བ་ཇི་སྲིད་པར་གནས་པས་ན་ཆེན་པོའོ། །རང་བཞིན་མེད་པ་ནི་བསྒྲུབ་བྱའི་སངས་རྒྱས་ཉིད་ཀྱང་རང་བཞིན་མེད་པ་སྟེ། མདོ་ལས། སངས་རྒྱས་ཀྱང་རྨི་ལམ་ལྟ་བུ། སྒྱུ་མ་ལྟ་བུ། མྱ་ངན་ལས་འདས་པའང་རྨི་ལམ་ལྟ་བུ། སྒྱུ་མ་ལྟ་བུ། མྱ་ངན་ལས་འདས་པ་ལས་ཁྱད་པར་དུ་འཕགས་པའི་ཆོས་གཞན་ཞིག་ཡོད་ནའང་། དེའང་རྨི་ལམ་ལྟ་བུ། སྒྱུ་མ་ལྟ་བུའོ་ཞེས་པ་ལྟར་རང་བཞིན་མེད་པ་སྟེ། དེའང་རྣམ་པ་ཐམས་ཅད་ཀྱི་མཆོག་དང་ལྡན་པའི་སྟོང་པ་ཉིད་ཡིན་གྱི། རི་བོང་གི་རྭ་ལྟ་བུའི་སྟོང་པ་ཉིད་དུ་ནི་མི་གཟུང་ངོ་། །སྙིང་རྗེས་ཡོངས་གང་ནི། ཇི་ལྟར་ལུས་ཀྱི་རྣམ་པ་མེད་པར་སེམས་ཅན་གྱི་དོན་མི་འགྲུབ་པ་ལྟར། སྙིང་རྗེ་ཆེན་པོ་མེད་པར་སེམས་ཅན་གྱི་དོན་བསྒྲུབ་པར་མི་ནུས་པས། སྙིང་རྗེའང་གསུམ་ལས། འདིར་ནི་དམིགས་མེད་ཀྱི་སྙིང་རྗེ་ཡིད་བཞིན་གྱི་ནོར་བུ་ལྟར་རྣམ་པར་མི་རྟོག་བཞིན་དུ་སེམས་ཅན་གྱི་དོན་མཛད་པ་ཡིན་ལ། རྒྱུན་མི་ཆད་པ་ནི་ལོངས་སྐུ་སྔར་བཤད་པའི་ཡོན་ཏན་རྣམས་དང་ལྡན་པའི་རྒྱུན་ཉིད་དུ་རབ་ཏུ་འཇུག་པས་སྲིད་ཞི་ལ་མི་གནས་པའི་མྱ་ངན་ལས་འདས་པ་ཡིན་པའི་ཕྱིར་རྒྱུན་མི་ཆད་པ་ཉིད་ཡིན་གྱི། སྐབས་ཁ་ཅིག་ཏུ་འཇུག་པ་དང་ལྡོག་པའི་མཚན་ཉིད་བར་ཆད་དང་ལྡན་པ་ནི་མ་ཡིན་ནོ། །འགོག་པ་མེད་པ་ནི། ལོངས་སྐུ་དེ་དུས་རེ་ཞིག་བཞུགས་ནས་མི་བརྟན་པ་མ་ཡིན་གྱི་འཁོར་བ་ཇི་སྲིད་རྒྱུན་མི་ཆད་པར་གྱུར་ཏེ་སྙིང་རྗེས་གཞན་དབང་དུ་གྱུར་པའི་ཕྱིར་དང་། སེམས་ཅན་རྒྱུན་མི་ཆད་པའི་ཕྱིར་རོ། །དེ་ལྟར་ན་ཡན་ལག་བདུན་དང་ལྡན་པའི་འབྲས་བུ་འདི་ཉིད་ནི་ངག་དབང་གྲགས་པ་བདག་འདོད་ཅིང་དེར་མ་ཟད་མཁས་པ་གཞན་རྣམས་ཀྱང་འདོད་དོ་ཞེས་བྱ་བའི་དོན་ཏོ། །གལ་ཏེ་སྔགས་ཀྱི་འབྲས་བུ་ཡན་ལག་བདུན་ལྡན་ཉིད་དབང་བཞི་པར་འཆད་པ་ཅི་ཞེ་ན། དཔལ་ལྡན་ངག་གི་དབང་ཕྱུག་གྲགས་པས། དེ་ལྟར་སྒྲ་དོན་ལྡན་ཉིད་ཕྱིར། །ཡང་གི་སྒྲ་དོན་ལྡན་ཕྱིར་དང་། །དེ་བཞིན་སྒྲ་དོན་སྐྱེས་ཉིད་ཕྱིར། །བཞི་པ་དེ་བཞིན་ཉིད་བདག་འདོད། །ཅེས་དང་། དེ་བཞིན་དུ་གསང་བ་འདུས་པ་དང་། བརྟག་པ་གཉིས་པ་དང་། རྒྱུད་འདི་ཉིད་ལ་སོགས་པ་རྒྱུད་སྡེ་ཆེན་པོ་རྣམས་སུ། དེ་ལྟར་དེ་བཞིན་གཤེགས་པ་ཡང་། །ཞེས་དབང་གསུམ་པའི་དུས་སུ་ལྷ་སྐུ་ཞལ་སྦྱོར་གྱི་རྣམ་པར་བཞུགས་པ་དང་བདེ་བ་ཆེན་པོ་ཡོད་པ་ལ་སོགས་པ་དཔེར་བྱས་ནས་དེས་མཚོན་ཏེ་བཞི་པ་བསྟན་པའི་ཚིག་དེ་ལ། དེ་ལྟར་དང་། དེ་བཞིན་དང་། ཡང་ཞེས་པའི་སྒྲ་གསུམ་ཡོད་པས། དབང་བཞི་པ་ནི་ལོངས་སྤྱོད་རྫོགས་པ་དང་ཁ་སྦྱོར་ལ་སོགས་པ་ཡན་ལག་བདུན་ལྡན་དུ་གྲུབ་པར་བསྟན་ཏོ། །མདོར་ན་འབྲས་བུའི་དུས་ཀྱི་ལོངས་སྤྱོད་རྫོགས་པའི་སྐུ་ཉིད་ལ་ཡན་ལག་བདུན་དང་ལྡན་པ་དེ་བཞིན་དུ་ལམ་རྣམས་ཀྱང་ཡན་ལག་བདུན་ཆ་མཐུན་གྱི་ཚུལ་དུ་ཡོད་པས་ཟབ་མོའི་དབང་བཞི་པ་ཡང་ཡན་ལག་བདུན་ལྡན་དུ་ངོ་སྤྲད་དགོས་ཀྱི། སྟོང་པ་ཁོ་ན་དང་། བདེ་བ་འབའ་ཞིག་དང་། སེམས་ཀྱི་གནས་ཆ་ཙམ་ལ་བཞི་པར་ངོ་མི་སྤྲོད་དེ། མཁས་གྲུབ་ཆེན་པོ་ཨ་བྷ་ཡཱ་ཀ་རས། བྱང་ཆུབ་ཀྱི་སེམས་རབ་ཏུ་བསྒོམས་པས་རབ་ཏུ་འཕེལ་བཞིན་པ་སྒྲིབ་པ་མེད་པ་ཉིད་དུ་གྱུར་པའི་དེ་ཁོ་ན་ཉིད་ཆོས་ཐམས་ཅད་བསམ་གྱིས་མི་ཁྱབ་པ་ཉིད་ཀྱི་རང་བཞིན་ཡན་ལག་བདུན་དང་ལྡན་པའི་ཕྱག་རྒྱ་ཆེན་པོའི་བདག་ཉིད་རྡོ་རྗེ་འཆང་ཆེན་པོའི་རང་བཞིན་ཅན་དབང་བཞི་པའི་ངོ་བོ་བརྗོད་པར་བྱའོ། །ཞེས་གསུངས་པའི་ཕྱིར་རོ། །དོན་དེ་ཉིད་རྒྱུད་ཀྱི་རྒྱལ་པོ་དཔལ་བརྟག་པ་གཉིས་པར་ཡང་གསུངས་ཏེ། ཡེ་ཤེས་འདི་ནི་ཆེས་ཕྲ་ཞིང་། །རྡོ་རྗེ་སྙིང་པོའི་མཁའ་དང་མཚུངས། །རྡུལ་བྲལ་མཐའ་སྟེར་ཞི་བ་ཉིད། །ཁྱོད་རང་ཡང་ནི་དེ་ཡི་ཕ། །ཞེས་ཡན་ལག་བདུན་ལྡན་དུ་གསུངས་ཏེ། དེའང་ཟབ་ཅིང་རྟོགས་པར་དཀའ་བས་ན་ཆེས་ཕྲ་བ་སྟེ། འདིས་ལོངས་སྐུའི་ཡན་ལག་བསྟན། མི་ཕྱེད་པས་ན་རྡོ་རྗེ་སྟེ། འདིས་ཁ་སྦྱོར་གྱི་ཡན་ལག་བསྟན། ཐམས་ཅད་འབྱུང་བས་ན་སྙིང་པོ་སྟེ་འདིས་འགོག་པ་མེད་པའི་ཡན་ལག་བསྟན། གང་དུ་ཡང་མ་གྲུབ་པས་ན་ནམ་མཁའ་སྟེ། འདིས་རྒྱུན་མི་ཆད་པའི་ཡན་ལག་བསྟན། མི་རྟོག་པས་ན་རྡུལ་བྲལ་ཏེ། འདིས་སྙིང་རྗེས་ཡོངས་སུ་གང་བའི་ཡན་ལག་བསྟན། མྱ་ངན་ལས་འདས་པས་ན་མཐའ་སྟེར་བ་སྟེ། འདིས་བདེ་བ་ཆེན་པོའི་ཡན་ལག་བསྟན། རྟོག་པ་ཞི་བས་ན་ཞི་བ་སྟེ། འདིས་རང་བཞིན་མེད་པའི་ཡན་ལག་བསྟན། འཇིག་རྟེན་ན་ཕས་བུ་བསྐྱེད་པའི་བྱ་བ་བྱེད་པ་ལྟར། རྣལ་འབྱོར་པ་ཁྱོད་ཀྱིས་ཀྱང་རིག་མ་ལ་བརྟེན་ནས། མཚོན་བྱེད་དཔེའི་ཡེ་ཤེས་ཅུང་ཟད་ཅིག་རྒྱུད་ལ་སྐྱེས་པ་དེའི་རྒྱུན་བསྐྱངས་པ་ལ་རག་ལས་པས། ཁྱོད་རང་ཡང་ནི་དེ་ཡི་ཕ། །དེ་ལྟར་བསྐྱངས་པས། མཐར་སྒྲིབ་པ་ཐམས་ཅད་ཟད་པའི་དབྱིངས་དང་ཡེ་ཤེས་རོ་གཅིག་པ་དབང་བཞི་པ་ཉིད་ཐོབ་བོ་ཞེས་བྱ་བའི་དོན་ཡིན་ནོ། །དེ་དག་གི་དོན་ཉམས་སུ་བླངས་པ་ལས་སྐུ་གསུམ་གྱི་ཉམས་སྐྱེའོ། །དེའང་ཇི་ལྟར་བྱང་ཆུབ་སེམས་དཔའ་ཆེན་པོའི་དབང་བསྐུར་བ་སྟེ་ཡེ་ཤེས་དེ་མངོན་དུ་བྱས་པ་ནི་དེ་ཁོ་ན་ཉིད་མཐོང་བ་ཉིད་ཡིན་ཏེ་ཁྱད་པར་མེད་པའི་ཕྱིར་རོ། །དེ་ཇི་ལྟར་ཉམས་སུ་བླང་བའི་ཆེད་དུ་ཁྱེད་རང་རྣམས་ལུས་བསམ་གཏན་གྱི་ཆོས་དང་ལྡན་པར་བྱས་ཞེས་སོགས་ནས། འཛིན་མེད་དུ་ལྷོད་ཀྱིས་གློད་དེ་མཉམ་པར་འཇོག་པར་ཞུ། ཞེས་པའི་བར་ཀྱེ་རྡོ་རྗེའི་དབང་ཆུ་ལྟར་བརྗོད། གསུམ་པ་དབང་ཐོབ་ནས་ཉམས་སུ་བླང་བར་གདམས་པ་ནི། དེ་ལྟར་དབང་བཞི་པའི་མན་ངག་གིས་བཀའི་གནང་བ་རྙེད་ནས་ད་ནི་དབང་དང་མན་ངག་ཐོབ་པ་སྟེ་སྙམ་པའི་རློམ་སེམས་བསྐྱེད་ནས་བག་མེད་པར་འདུག་པར་བྱ་བ་མ་ཡིན་གྱི། འཇིག་རྟེན་གསུམ་གྱི་དགྲ་བོ་ཉོན་མོངས་པ་དང་དེའི་རྒྱུ་རྣམ་རྟོག་ལས་རྒྱལ་ཏེ་མཚན་མ་དང་རྣམ་རྟོག་མེད་པར་བྱའོ་སྙམ་པ་བརྩོན་པའི་གོ་བགོས་པ་མྱ་ངན་ལས་འདས་པའི་བློ་སྟེ་ཤེས་རབ་དང་། སེམས་ཅན་ཐམས་ཅད་བྱང་ཆུབ་ལ་འགོད་པར་འདོད་པའི་བྱང་ཆུབ་ཀྱི་སེམས་རབ་ཏུ་རྒྱས་པའི་སྙིང་རྗེའི་སྒོ་ནས་སེམས་ཅན་གཞན་གྱི་དོན་ལ་འདིར་ནི་ཆགས་པར་བྱའོ། །དེ་ལྟར་གཞན་དོན་བྱེད་ཀྱང་དེ་ཁོ་ཉིད་ཐོབ་པའི་རྣལ་འབྱོར་པས་ནི་སེམས་ཅན་དུ་ཞེན་པའི་དྲི་མ་མེད་པར་དཔྱོད་ཅིང་། ཐབས་ཤེས་ཀྱི་རྣལ་འབྱོར་ཉམས་སུ་བླངས་པ་ལ་འབད་དགོས་སོ། །དེ་དབང་བཞི་པའི་དངོས་གཞི་ཡིན། དབང་དེ་ཐོབ་པའི་བརྡར་ཨོཾ་ཨཱཿཧཱུྃ་ཞེས་གསུང་ཞིང་མིག་རས་རྣམས་འགྲོལ་བ་ཞུ། དེ་ལྟར་ན་སོགས་རྟོག་བསྐྱེད་བྱ། དེ་ནས་མཇུག་གི་བྱ་བ་ལ། དེ་ལྟར་དབང་རྫོགས་པར་ཐོབ་པས་ཁྱེད་རྣམས་དགའ་བ་བསྐྱེད་པའི་ཚིག་འདི་དག་གི་རྗེས་ཟློས་གསུང་བ་ཞུ། དེང་བདག་སྐྱེ་བ་འབྲས་བུར་བཅས་སོགས་ནས་མ་མཆིས་ཞེས་པས་སྤྲོ་བ་བསྐྱེད་ནས། དེ་རྣམས་ཀྱིས་དབང་བསྐུར་བ་ཡོངས་སུ་གྲུབ་པས་གནས་སྐབས་དེ་དག་ཏུ་ཐོབ་ཅིང་། ཁས་བླངས་པའི་དམ་ཚིག་ཐམས་ཅད་ལ་བསྲུང་བསྡམ་བགྱི་སྙམ་པས་འདིའི་རྗེས་ཟློས་མཛོད། གཙོ་བོས་སོགས་ནས་བགྱི་ཞེས་པས་དམ་ཚིག་བསྡུས་ཏེ་འཛིན་པར་ཁས་བླངས་ནས། དབང་ཡོངས་སུ་རྫོགས་པར་ཐོབ་པའི་གཏང་རག་ཏུ་མཎྜལ་ཕུལ། དེ་ལྟར་མཎྜལ་འབུལ་བ་མ་ཟད་ལུས་ལོངས་སྤྱོད་ཐམས་ཅད་སློབ་དཔོན་ལ་དྲིན་ལན་དུ་འབུལ། ཆ་ཤས་ནས་ལོངས་སྤྱད་དུ་གསོལ་སྙམ་པས་འདིའི་རྗེས་ཟློས་མཛོད། དེང་ནས་བརྩམས་སོགས་ནས་སྤྱད་དུ་གསོལ་ཞེས་པས་དེ་རྣམས་ཀྱིས་རྣལ་འབྱོར་གྱི་དབང་ཕྱག་ཆེན་པོ་དཔལ་བིརྺ་པའི་ཞལ་སྔ་ནས་བཀྲལ་ཞིང་རྡོ་རྗེ་འཆང་གཉིས་པ་དཔལ་ལྡན་ས་སྐྱ་པ་ཡབ་སྲས་རྣམས་ལ་བཀའ་བབས་པའི་དཔལ་སམྤུ་ཊ་རྡོ་རྗེ་དབྱིངས་ལྷ་སུམ་ཅུ་རྩ་བདུན་གྱི་དཀྱིལ་འཁོར་ཆེན་པོར་དབང་བསྐུར་བ་ལེགས་པར་གསན་པས་ལམ་ལ་འབད་པ་དང་། དམ་ཚིག་དང་སྡོམ་པ་ལ་བསྲུང་བསྡམ་ལ་སོགས་པའི་སྒོ་ནས་རང་གཞན་གྱི་དོན་རྒྱ་ཆེན་པོ་མཛད་པར་ཞུ། ཞེས་བརྗོད་ལ་རྗེས་ཀྱི་ཆོ་ག་རྣམས་བྱའོ། །སྨྲས་པ། གསང་རྒྱུད་དུ་མའི་གསལ་བྱེད་ཁ་སྦྱོར་གྱི། །རྒྱུད་ཆེན་དྲི་མེད་ཀྱིས་བསྟན་དཀྱིལ་འཁོར་དུ། །སྨིན་བྱེད་ཆོ་གའི་མཚམས་སྦྱོར་སྨྲ་བ་ཡི། །རིགས་སུ་སྐྱེས་པ་འདི་ཀོ་བླ་མའི་དྲིན། །སྤྱི་བཤད་མ་དྲོས་ཀླུ་དབང་གནས་ལས་བླངས། །ཁྱད་པར་རྣམ་གསལ་གཉིས་འཐུང་མགྲིན་པར་བརྒྱུད། །ལེགས་བྱུང་དབང་གི་མཚམས་སྦྱོར་གངྒཱའི་ཀླུང་། །སྐལ་བཟང་འགྲོ་བའི་སྒྲིབ་པ་སྦྱང་ཕྱིར་རྒྱུ། །འདི་བགྱིས་དགེ་བ་ཁ་བའི་རྡུལ་བརྩེགས་རི། །རྒྱུ་སྐར་བདག་པོ་ས་དགའི་མེ་ཏོག་ལྟར། །རྣམ་པར་དཀར་བ་གང་དེས་སེམས་ཅན་ཀུན། །འབྲས་བུའི་ཐེག་པར་སྨིན་ཅིང་གྲོལ་གྱུར་ཅིག །ཅེས་པ་དཔལ་རྡོ་རྗེ་དབྱིངས་ཀྱི་དཀྱིལ་འཁོར་གྱི་དབང་གི་མཚམས་སྦྱོར་དབྱར་གྱི་རྔ་གསང་ཞེས་བྱ་བ་འདི་ནི་གསང་ཆེན་རྒྱ་མཚོའི་མངའ་བདག་རྡོ་རྗེ་འཛིན་དབང་ཕུན་ཚོགས་རྒྱ་མཚོ་པའི་བཀའ་དྲིན་ལས། འདིའི་དབང་བསྐུར་མནོས་པའི་ཚེ། མ་འོངས་པའི་དོན་གཉེར་རྣམས་ལ་ཕན་པའི་ཕྱིར་དབང་གི་མཚམས་སྦྱོར་གཟུང་བདེ་བར་བྲིས་ཤིག་ཅེས་བཀའ་སྩལ་པ་དང་། ཉེ་ཆར་ཆོས་ཀྱི་རྗེ་བླ་མ་བཀྲ་ཤིས་དཔལ་བཟང་པའི་གསུང་གིས་ཀྱང་བསྐུར་ངོར། རྗེ་བཙུན་ཨེ་ཝཾ་པ་ཆེན་པོའི་ལུགས་བཟང་དྲི་མ་མེད་པའི་རྗེས་སུ་འཇུག་པའི་འདུན་པ་མ་བོར་ཙམ་གྱི་ཆོས་སྨྲ་བ་ཚུལ་ཁྲིམས་རིན་ཆེན་གྱིས་སྡེ་དགེ་ལྷུན་གྲུབ་སྟེང་གི་ཆོས་གྲྭར་རབ་བྱུང་འདོད་པའི་རྣམ་བྱུང་ལོའི་གྲོ་བཞིན་ཟླ་བའི་ཟླ་སྐྱེས་མཛའ་ལྷ་འཇོམ་པའི་ཚེས་དགེ་བར་གྲུབ་པར་བགྱིས་པ་ཨ་ནྱཱརྠ་བིསྟཱ་ར་བྷ་ཝ་ཏུ།།